ביני לנדאו

בנימין (ביני) לנדאו הוא זמר, כותב שירים, מלחין, מנגן ומעבד בתחום המוזיקה יהודית מקורית.

הוא משלב בשיריו סוגים שונים של מוזיקה מתחום הרוק והמוזיקה האתנית.

דיסקוגרפיה

מעבר לגבולות 
כל השירים באלבום הולחנו, הופקו ועובדו על ידי לנדאו. האלבום יצא בשנת 2010 והופץ על ידי חברת "דברי שיר". האלבום מכיל עשר רצועות וחלק מהטקסטים מתכתבים עם קטעים מתוך "שיר השירים".

משכן 
השירים באלבום מורכבים ממילים שלנדאו כתב בעצמו וטקסטים מהמקורות. האלבום יצא בשנת 2013, וגם הוא כקודמו מכיל עשר רצועות. האלבום הוקלט באולפני "סתר המדרגה" וזכה להצלחה רבה יותר מקודמו. עלון השבת "ישראלי" (במהדורה שיצאה לכבוד ראש השנה תשע"ד) הגדיר את האלבום כאלבום החמישי במכירות באותה שנה בתחום המוזיקה היהודית.

סגנון השירים שבאלבום הזה הם כקודמו: שירים שקטים בעיקר. השיר "אור בהירות הדרך" מדבר על הנסיעה לקברו של רבי נחמן מברסלב בעיר אומן.

על עטיפת האלבום מופיעים הרים במדבר, ובאופק עולה עמוד ענן המסמן את מקום חניית המשכן.

מבוע 
ב 2019 מיד לאחר ל"ג בעומר הוציא אלבום חדש בשם מבוע גם אלבום זה מכיל עשר רצועות ומשולבים בו שירים עם טקסטים מהמקורות ושירים שכתב ביני בעצמו.

שירים נוספים 
מלבד השירים שבאלבומיו, לנדאו כתב, הלחין ושר שירים רבים נוספים.
עוד בתקופת נערותו הלחין וכתב שיר על מיכל בת שאול שבזה בליבה לדוד המלך המפזז לפני ארון ה'. השיר הוקלט ואף שודר ברדיו המקומי של קריית ארבע, אך שידורו הופסק בשל מחאת רבנים מהיישוב, שראו בשיר זלזול בגדולי האומה.
כמו כן כתב והלחין את השיר "אבאל'ה". השיר הוקלט והופק באלבום של אמני היישוב בת עין.
שירו "ים של תקווה" גם לא יצא לאור באלבומיו. בתקופת החטיפה של שלושת הנערים הוציא לנדאו שיר (תחילה בעילום שם) בשם "ופדויי השם ישובון".
בשנת תשע"ה (2015) פרסם שיר בשם כנפי רוח (למילותיו של הראי"ה קוק, אורות הקודש א', ס"ה) יחד עם תלמידי ישיבת ירושלים לצעירים לזכר שמונת התלמידים שנרצחו בפיגוע בישיבת מרכז הרב. השיר זכה לפרסום רב וזכה לגרסאות כיסוי שונות.
כמו כן הוציא במסגרת פרויקט ניגון ישראלי את השיר שירו של אבא ("יבנה המקדש"), שכתבה נעמי שמר.

בשנת תשע"ט השתתף לנדאו בפרויקט 'צמאה' ושר באלבום צמאה 5 את השיר "ניגון לשבת קודש", והצטרף להופעה שנערכה בבנייני האומה כחלק משבוע החסידות של צמאה.

ב-1 בינואר 2022 הוציא את הסינגל "קדם" עם קליפ שצולם בנופי דרום ארץ ישראל. באוגוסט 2023 הוציא את הסינגל קליפ "מסע". שני האחרונים עם עיבוד והפקה מוזיקלית של אלדד ציטרין.

חיים אישיים
לנדאו נשוי ליעל ולהם ילדים והם מתגוררים ביישוב חוות מעון, שנמצא באזור הר חברון. את שיריו הוא יוצר באולפן שבנה סמוך לביתו.

קישורים חיצוניים 

 אוהד שגב, המוזיקה – בלקנית-ספרדית אבל המקצב גבעוני לגמרי באתר "סרוגים", 22 ביוני 2010
 
 
 עוזיאל סבתו, "משכן" אלבומו החדש של ביני לנדאו, באתר "שאריות ברשת", (פורסם במדור "צליל מכוון" בעלון "שביעי") 13 ביוני 2013
 נתנאל לייפר, בנימין לנדאו – הדרך הארוכה אל המשכן, באתר "תרבות.il",  7 במאי 2013

הערות שוליים 

זמרים השרים בעברית
זמרים חסידיים ישראלים
זמרים חסידיים